Tyv tatt for tredje gang på samme sted

Samme tyv, samme sted. For tredje gang på en måned brøt tyven seg inn på solstudioet i Oslo.

Slik ser døren til det, hos tyven, svært populære solsenteret ut. HANS O. TORGERSEN

24. mars 2012

Inngangsdøren til Brun og blid i Vogts gate 19 i Oslo ser litt herjet ut, noe som har sine årsaker.

Alarmen gikk ved tre-tiden natt til lørdag fra solstudioet, som riktignok er selvbetjent, men som stenges klokken 23 på hverdagene.

Politiet ble varslet av vekterselskapet som har innbruddsalarmen på stedet, og det viste seg altså at det var en gammel kjenning som var på ferde.

Da politifolkene tok ham på fersken, hadde tyven vært effektiv og rasket med seg fem myntbokser, som han fortsatt hadde i hendene da politiet kom.

Politiet var også effektive og kjørte tyven rett i arresten. «Blir ikke mer sol på pågrepne i dag», konstaterer politiets operasjonsleder i en twitter-melding.